شقة 6

الحلقة الثالثة عشر

اخراج محمود كامل

**مشهد 1 (جديد) المستشفى ل/د**

منة ابنه يوسف على السرير في المستشفى ومعلق لها محاليل ويجلس بجوارها يوسف وحماته

تدخل عليهما فريدة

فريدة

ايه اللي حصل يا يوسف يعني ايه وقعت من الشباك انا كلمت طنط بالصدفة لقيتها بتقولي

يوسف

معرفش يا فريدة معرفش

يخرج يوسف من الغرفة

فريدة

عن اذنك يا طنط

تخرج ورائه فريدة

**مشهد 2 (جديد) مستشفى منة/أمام غرفة منة ل/د**

فريدة

ان شاء الله يا يوسف هتقوم بالسلامة .. تفتكر وقعت من الشباك وهى بتلعب .. ولا ده قرار منها

يوسف

قصدك ايه دي طفلة صغيره ايه اللي يخليها تنتحر

فريدة

معرفش يا يوسف انا بفكر معاك في كل الاحتمالات ، هو الدكتور قالك ايه طيب

يوسف

قالي رضوض وكدمات وكسر في الايد

 انا حاسس اني ظلمتها من الاول بجوازتي من ياسمين وانا مبحبهاش وظلمت ياسمين وانا بعيد عنهم ودلوقتي بظلم منة تاني وانا فاشل في اني اعرف مالها وايه اللي بيحصلها

فريدة

ارجوك يا يوسف ما تحملش نفسك فوق طاقتها

يوسف

معلش يا دكتور اصلي دايما بحكم ضميري وبحمل دايما مسؤولية الناس اللي كل ذنبهم انهم بيحبوني

فريدة

انا عارفة انك بتحملني كل اللي حصلك في حياتك لاني اتخليت عنك وروحت اتجوزت واحد ما بحبوش لمجرد انه غني وهيقدر يحققلي حلمي في اني اكون دكتورة كبيرة وعندي عيادة شيك في مكان محترم بس انا كمان حياتي باظت وعشت تعيسة واتطلقت اما عرفت واتأكدت اني كنت غلطانة

يوسف

قصدك اما خدتي اللي انتي كنتي عاوزاه من الاول وخلاص ما بقاش له لازمة في حياتك

بصي يا فريدة معدش له لازمة الكلام ده خلاص

فريدة

مش عايزاك تندم تاني يا يوسف

يوسف

قصدك ايه ؟

فريدة

قصدي انك بتوقع نفسك في مشلكة اكبر

يوسف

مشكلة ايه انتي عايزه تقولي ايه

فريدة

انجي عندها فصام يا يوسف ورثته من باباها

يوسف

يعني ايه .. يعني اللي بتشوفه ده مجرد تهيئات

فريدة

ايوه يا يوسف واللي عندها ده مرض وراثي سامعني

يوسف

عايزه تقولي ايه

فريدة

عايزاك تخرجها من حياتك يا يوسف لو الموضوع بينكم اتطور اكتر من كده واتجوزتوا وخلفتوا لا قدر الله ولادك هيشيلوا المرض ده وتعيش بالذنب طول حياتك للمره التانية

حماته تخرج من غرفة منه

حماته

منة فاقت وعايزاك يا يوسف

**مشهد 3(جديد) امام بيت الدجال ل/د**

لقطة عامة

**مشهد 4 (جديد) بيت الدجال ل/د**

الدجال يجلس امامه سيدة فى الخمسينيات و معها بنتها في العشرينيات وماهر يقف بجانب الدجال

الدجال

شوفي يا ست الكل .. انتي كل يوم هترشي ملح خشن قدام باب الشقة و عالسلم عالاجناب 3 مرات فى اليوم لمدة 3 ايام .. بس ماتغرقيش الدنيا .. مجرد تنسيمة خفيفة وماتكنسيش غير بعد التلات ايام ..

ينادي على ماهر

هات ازازتين من الي عندك .. واحدة وواحدة

ماهر يحضرهم

الدجال

ازازة الماية دي يا عروسة تشربي منها طول النهار لمدة تلام ايام .. و الازازة التانية دى تمسحي بيها جسمك مرتين فى اليوم، بس فى اوضتك مش فى الحمام و تجيلي تاني انتي و الحاجة .. ياللا اتفضلوا

السيدة

ربنا يبارك فيك يا شيخ و يجعل على إيدك الشفا

تخرج السيدة و ابنتها و يجلس ماهر

ماهر

وبعدين يا ابو الشوك .. انت سايبني اهري وانكت وانت ولا على بالك .. زاهي بيشك فيا و ممكن يقول ده فى التحقيقات و هتبقى ليلة سودا عليا و عليك .. لازم تتصرف تعمل حاجة

الدجال

مانا قولتلك وقتها نخلص منه و ساعتها كان هيبقى البيت و المحل و كل حاجة بتاعتك و هنعمل كل حاجة احنا عاوزينها .. انت اللي غبي وعملتلي فيها ابن حلال و قعدت تقول اخويا ابن امي و ابويا و انا اعمل اي حاجة إلا إني اقتل اخويا و كلام رخيص .. و أدي اللى كنت عامل حسابه و شوفت انه هيحصل .. اهو حصل .. و اخوك اللي خوفت عليه هو اللي هيلف حواليك حبل المشنقة

ماهر

بس انت مش هتسيبه يعمل كده .. انت تقدر تعمل كل حاجة

الدجال

القادر ربنا

ماهر

بس انت واصل و تعرف تعمل كتير

الدجال

يصمت ولايرد

ماهر

طب اقولك .. نحطله حاجة تاني فى الشقة تثبت عليه التهمة

الدجال

يبقى انت كده بتنفي من عليه التهمة لأن البوليس فتش كويس و اى حاجة جديدة هيلاقيها هيعرف انها فخ عشان زاهي يقع فيها و ساعتها هيخرج هو و هتدخل انت مكانه

ماهر

طب نبعتله اكل مسموم

الدجال

مستهزئاً من ماهر

تقتل اخوك يا ماهر!

ماهر

انا مش عاوز أموت...

 طيب نبعتله حد يخلص عليه في الحجز

الدجال

انت فاكر نفسك مين ده محجوز عند الحكومة

 فاهم يعني ايه ولا الخوف اثر على مخك

ماهر

هعمل ايه يعني لو اطول ادخل اخلص عليه بإيدي كنت عملت كده

الدجال

اه على البني ادم، ان جاله الطوفان حط ابنه تحت رجليه!

صنف ملعون

الدجال يفكر ثم تأتيه فكرة خاطفة

الدجال

قوم روح هاتلي فلوس كل اللي تقدر تجمعه

ماهر

يفتش فى جيبه و هو فى حسرة لأنه يعلم انه ليس معه مال يكفي

ايوا بس انت عارف ان اللي معايا مش هيكفي

الدجال

اجري اتصرف بقولك مش وقت نتانة

ثم يفكر لحظة

هات موبايلك

ماهر

ليه؟

الدجال

ملكش دعوة هاته بس

ماهر يعطي موبايله للدجال بترقب

**مشهد5 (جديد) المستشفى ل/د**

منة تنام على السرير وبجوارها فريدة ويوسف وجدتها

يوسف

ايه اللي حصل يا منة؟؟

منه صامته

فريدة

قولي يا منة ايه اللي حصل كنتي بتلعبي في البلكونة ووقعتي؟

منة صامته لاترد

يوسف

يرجع بظهره الى الوراء وهو يمسك رأسه في وضع اليأس وانه لا يفهم ما حدث

فريدة

مش احنا اتفقنا ما نخافش من حاجة طول ما احنا جنبك ونقول كل اللي بنحس بيه مش احنا اهلك اللي بنحبك

منه

انا شوفتها

يوسف ينتبه لما تقوله

يوسف

شوفتي مين؟

منه

نفس البنت اللي جتلي قبل كده جات قالتلي تعالي عشان هنروح عند ماما

يوسف بعصبية

واحدة مين؟ تعرفيها؟

 قوليلي هي مين

منه

لا يا بابي معرفهاش

يوسف وفريدة ينظرون لبعضهم في دهشة

جدة منة وهي تبكي

جدة منه

هو فيه ايه؟ البنت مالها يا يوسف؟

يوسف

يعني ايه قالتلك تعالي نروح لماما اتكلمي يا منه اتكلمي

فريدة

شوية شوية عليها يا يوسف

منه

انا عايزة طنط انجي

م/ بيت انجي ل/د

انجي تخبط على باب شقة ماهر يحذف من الماتيريال

**مشهد7 (تم تصويره ح12 م16) شقة انجي ل/د**

إنجي تدخل شقتها وهي بتكح

والشقة كما هي ما هي من وقت اكتشاف جثة ممدوح

تمسك إنجي لوحة الميتين المهداه من ماهر وسارة وتضربها بإيديها وتترنح وتجلس على الكنبة في الصالة، وتنام

**مشهد 8 (جديد) غرفة مظلمة ل/د**

الرؤية

انجي في غرفة مظلمة سوداء ترى امامها زياد وهو يحمل المذكرات في يده وزينة ورئيس التحرير وشاكر صاحب المستشفى المنافسه لمستشفى حسن يتكلمون ولكن لا تسمع ما يقولون في لقطات سابقة لهم بنفس الاداء في مشاهد جمعت انجي بهم

وفجأة يخرج من جسمها نسخة اخرى منها وتنظر لها ويظهر الجميع خلفها تبدأ النسخة في الكلام

النسخة الاخرى من انجي تقف امامها حائل بينها وبين الناس

النسخة الاخرى

مستغربة ومحتارة وعقلك مشوش

انجي

ايوه .. انا فين .. انتي مين

النسخة الاخرى من انجي

انتي السؤال والحل .. فتحي عينك يا انجي بصي كويس حواليكي .. فتحي عينك

تلتفت انجي للاخرين وفجأة تسمع اصواتهم من جمل سابقة سبق ان سمعتها منهم في مواقف مختلفة

ياسر

يقول جملة عن الاسقاط النجمي انها ممكن روحها تروح وما ترجعش وان الموضوع خطر عليها زي ما حصل لياسمين

زينة

قولتلك مفيش حاجة بيني وبينه انتي ما بتسمعيش

شاكر مدير المستشفى

ده شيك بالعربون عايز حملة قوية تقلب الدنيا

النسخة الاخرى من انجي

مفيش حاجة بتحصل في الدنيا صدفة

انجي بانهيار وهي تضع يديها على اذنيها

يعني ايه انا مش فاهمه حاجة

النسخة الاخرى من انجي

شغلك في الجورنال مكنش صدفة ... سكنك في الشقة مكنش صدفة ... قبل كده مكنتيش جاهزه مكنتيش عايزه تشوفي

انجي

اشوف ايه ... بس اسكتي انا عايزه اخرج .. عايزه اخرج

النسخة الاخرى من انجي

ما بقاش فيها خروج .. ما بقاش فيها رجوع .. انتي دلوقتي جاهزه.. الماضي حصل

الواقع قدامك ومش هتقدري تغيريه... لكن اللي جاي بأيدك تغيريه

الشخصيات تختفي وترى فلاشات للقطات ستحدث في مشاهد لاحقة

1 ممر غرف مستشفى راقية (مستشفى شاكر)

2 غرفة عمليات ومريض عجوز يمد يده لها وهو يقول لها الحقيني (مستشفى شاكر)

3

4 باب جانبي للمستشفى وترى رجل يمسك بأيس بوكس اشبه بثلاجات حفظ الاعضاء يسلمها لرجل اخر يركب سيارة وتتحرك السيارة

 5 مدفن وشاهد قبر عليه اسم سعد منصور

6 يد مفتوحة بها مفتاح صغير

فجأة يختفي كل شيء ولا يبقى سوى انجي

وترى لقطة مقربة لزينة وهي تقول لها

زينة

كل حاجة بدأت اما روحت معاه عنده

فجأة دخان كثيف يحجب الرؤية يخرج منه كلوز اي على عيني الدجال ابو عين واحده

انجي تصرخ

**مشهد 10(جديد) ممر من ممرات النيابة ن/د**

في ممر النيابة

يقف زاهي وبجواره شاهين. يأكل زاهي ساندويتشات بشراهة ويبدو عليه التعب الشديد وبجوارهم عسكري ويد زاهي في الكلبش

زاهي

فكلي بس الكلبش ده هو انا هطير مش عارف اكل

العسكري

كل وانت ساكت بدل ما ارجعك الحجز

زاهي

لا وعلي ايه

يكمل زاهي الاكل بشراهة وشاهين يخرج له قاروصة سجاير

شاهين

خد يا خويا دى خرطوشة سجاير ليك و للي معاك و لقمة على ما قسم كده اهو تقوت بيها نفسك زي ما طلبت

زاهي:

اصيل يا شاهين ياخويا .. كلك واجب دي ما جتش من اخويا والله اعلم هو اللي ورا اللي انا فيه ده ولا ايه ..

شاهين:

دانت اخويا يا زاهي واخوك طول عمره ما تأخذنيش يعني راجل ناقص .. ربنا يفك ضيقتك يارب بس المهم تاكل وماتنساش نفسك عشان تقدر تكمل

زاهي

لا اكمل ايه فال الله ولا فالك ان شاء الله الحقيقة تبان واخرج من هنا بالسلامه

شاهين

ماتشيلش هم حاجة .. و شغلك همشيهولك زى ماهو والبرج هتكمل ان شاء الله وتخرج تشوفها و هي بتعلا و اسمك عليها

زاهي لا يرد عليه ويكمل طعامه

شاهين

انا كنت محتاج دفعه عشان نطلع بالدور اللي بعده

زاهي يشرق وهو يأكل

زاهي

هو انا كنت طالبك عشان تاخد مني فلوس .. حَبَكت وانا في الظروف دي .. ايه مفيش نظر ..

شاهين

يا عم افرض طولت، البرج يقف حاله واحنا معاه

زاهي

الله يخربيت تفويلك. يا سيدي لو ما خرجتش خلال اسبوع هبتعلك اللي يكفيك ممكن تسيبني اكمل طفح بقى قبل الزيارة ما تخلص

شاهين

حبيبي واخويا و جدع طول عمرك

العسكرى:

يلا يا معلم زاهي، كفاية كده هتودوني في داهية.

شاهين:

طب اسـتأذن انا بقى يا خويا، فوتك بعافية .. سلامو عليكو

زاهي:

و عليكم السلام يا حبيبي .. مانجيلكش فى حاجة وحشة وهكلمك تاني لو احتجت حاجة

قطع

**مشهد 11(جديد) أمام مركز سيجا من الخارج ن/خ**

تقف سيارة ياسر وناهد امام المركز ياسر يفتح بابه وينزل وناهد تنتظر في العربية

ياسر

مش هتأخر ثواني واجي

**مشهد 12(جديد) مركز سيجا ن/خ**

ياسر يدخل على سيجا التي تجلس في وضع اليوجا

ياسر

خير قوليلي بس سريعا عشان سايب ناهد تحت ومش عايز اتأخر على الجرنال

سيجا

عايزاك تبقى جنب انجي الايام الجاية دي زي ما قولتلك .. مش بعيد يحصلها اسقاط نجمي لازم تفضل جنبها.. لازم حد واعي باللي ممكن يحصل يبقى قريب منها .. الجاي صعب وبالذات انها مش متمرسة

ياسر

حاضر هبقى اروحلها عند عمتها عشان تليفونها مقفول من امبارح ومش عارفين نوصلها

سيجا

لا دلوقتي

تخرج له سيجا قلادة على شكل كف مفتوح وفي وسطه عين مفتوحة

ياسر

ايه دي؟

سيجا

التميمة دي انا جبتها من المغرب شبه كف خمسة وخميسة عندنا وبيستعملوها في مناطق مختلفة بأسامي مختلفة هناك بيسموها كف فاطمة وفي سوريا بيسموها كف مريم وفي اوروبا اسمها ايد موسى المهم انها بتحمي روح اللي حافظها من السحر والارواح الشريره ".

اديها لانجي يمكن تحميها من اللي جاي

ياسر

فيه ايه يا سيجا انتي قلقتيني عليها زيادة

سيجا

معنديش حاجة اقولها اكتر من كده قوم دلوقتي عشان متتأخرش

ياسر ينهض من مكانه وهو ينظر الى التميمة ويضعها في جيبه ولا يفهم وسيجا تكمل جلسة اليوجا وهي تنظر الى السماء مغلقة عينيها

**مشهد 13 (جديد) محل موبايلات ن/خ**

انجي تقف امام يافطة المحل بيع وشراء وصيانة

**مشهد 14 (جديد) محل الموبايلات ن/د**

انجي في محل الموبايلات

انجي تخرج الموبايل من حقيبتها وتعطيه لعامل المحل

انجي

وقع مني وحاولت اشغله مفيش فايده

عامل المحل يمسك منها الموبايل ويفتحه

عامل المحل

لا ده الشاشة اتكسرت والبنات اتكسرت راخره ، لا حرام عشان كل ده يتصلح ده هيبقى قد تمنه خدي موبايل جديد

تنظر له انجي متشككه في كلامه

عامل المحل

اهو خدي الموبايل واطلعي بيه على التوكيل اعرفي تمن تصليحه ده اذا نفع يتصلح كام

انجي وهي تنظر للموبايل بيأس

انجي

طيب هاتلي موبايل تاني وانقلي الشريحة لو سمحت بس عايزه موبايل نفس النوع

عامل المحل

طيب عندي حاجة احسن منه بس هتزودي على تمن ده فرق بسيط

انجي

مش فارقة اقولك هاتلي زي ده

عندك كريديت

عامل المحل وهو يأتي بموبايل مشابه للموبايل القديم ويفتح الكرتونة ويضع الشريحة به ولكنه لا يعمل ايضا

عامل المحل

اه يا استاذه عندي مكنة الفيزا

انجي

فيه ايه تاني

عامل المحل

كده ممكن الشريحة اتحرقت وده ساعات بيحصل اما الموبايل يقع وقعه جامده

انجي

استغفر الله العظيم انا اللي وقعت وقعة سودة

عامل المحل

بتقولي حاجة يا انسة

انجي

لا ياسيدي هاتلي موبايل بقى وشريحة جديدة

**مشهد 15 (تم تصويره ح13 م17) سلم العمارة/أمام شقة إنجي وماهر ن/د**

ياسر وناهد يطلعوا السلم

ناهد تخاف من القطط اللي أكلوا القتيل، يهديها ياسر ويخبط على شقة إنجي.

تتخض وتصرخ ناهد عندما يفتح ماهر الباب ويخرج،

ويسألهم ماهر:

في ايه يا جماعة؟

ياسر يخبره انهم قرايب إنجي وانهم جايين يسألوا عليها ويسأل ماهر لو شاف إنجي النهاردة

ماهر:

لأ، طب ما تكلموها في التليفون

ياسر

ما احنا كلمناها في التليفون بس التليفون مقفول متعرفش ممكن تكون راحت فين

ماهر

لا معرفش يا مولانا هعرف منين يعني

الله أعلم الله أعلم

يشكر ياسر ماهر وينزل هو وناهد، وتنزل ناهد مسرعة

يدخل ماهر شقته

**مشهد 16(جديد) شارع قريب من عمارة إنجي ن/خ**

ناهد وياسر يعبرون الشارع ويصلون الى سيارتهم

ناهد

انا تعبت حقيقي من دماغها الناشفة وتصرفاتها المش محسوبة دي

وبعدين تكون راحت فين بس

ياسر

نكلم يوسف يمكن يكون عارف عنها حاجة من امبارح

ناهد

يلا بس على الجرنال الاول عشان معاد الشيفت مش ناقصين بستفه من فهمي ولا نسمع لنا كلمتنين ما لهمش لازمه

يفتحون الابواب لركوب العربية ناهد تلمح انجي قادمة من بعيد وهي تحمل كيس به علبة الموبايل وحقيبتها

ناهد

انجي اهي

ياسر

انتي فين يا بنتي؟

انجي

الموبايل وقع اتكسر مني والشريحة اتحرقت روحت اشتريت موبايل وخط جديد اصلي ناقصه

ياسر

انا عايزك في موضوع مهم

انجي

انتوا عرفتوا ازاي اني روحت؟

ناهد

روحنا لعمتك قالتنلنا ما تعرفش عنك حاجة ، هو حصل بينكم حاجة؟

ياسر

اركبوا بس نكمل كلام في العربية ، وهقولك عايزك في ايه

يركبون العربية

**مشهد 17 (جديد) سيارة ياسر ن/د**

انجي

انا كمان كنت عايزاك معايا في موضوع مهم

ياسر

طيب احكيلي لو ما ينفعش يستنى نوصل ناهد عند الجريده عشان معاد الشفت وانا اجي معاكي

ناهد

تروح فين مش قولنا نركز بقى في الشغل واكل عيشنا

انجي تشعر بالاحراج

ياسر وهو يرمق ناهد بنظره حاده

ياسر

ما تقلقيش يا حبيبتي ان شاء الله الحق ارجع على الشيفت ولو فهمي سأل عليا انتي مش هتغلبي قوليله عنده تحقيق بره الجرنال بيخلصه

**مشهد 18 (جديد) أمام النيابة ن/خ**

لقطة عامة

**مشهد 19(جديد) ممر من ممرات النيابة ن/د**

محامي في ممر من ممرات النيابة يقف مع احد أمناء الشرطة

أمين الشرطة

اهو يا سيدي بس ما تطولش هما خمس دقايق، انت فاهم؟

المحامي

طبعا يا باشا حالا

يأتي عسكري وهو يسحب رجل رأيناه في السابق في الزنزانة مع زاهي

ويقفان امام المحامي ويقف امين الشرطة على مقربة منهم

المسجون

خير يا حضرة، انت مين؟

المحامي

بص يا برنس انت متعرفنيش بس انا عارف اللي يزود ضيافتك هنا ، انت بتدي موبايلك للمساجين يتكلموا منه

المسجون

ايه يا عم اللي انت بتقوله ده

مين اللي قال كده

المحامي

وطي صوتك ما تسيحش لنفسك ، خدت رقمك وعرفت انك مشرف هنا ، بص بقى فيه واحد امبارح خد منك الموبايل شعره ابيض كده واسمه زاهي

المسجون

زاهي مين وانا هفتكر يعني

المحامي

خد دول وانت تفتكر حطهم في جيبك قبل ما يتنظروا ... دول الفين جنيه

وليك تلاتة اما تنفذ

المسجون

اؤمرني

المحامي

عايزك تخش تتعارك معاه وتعور نفسك عليه مش عايزك تشيله عاهة مستديمة يعني بس بالميت حكم ب 6 اشهر .. امين؟

المسجون

بس دي تعويرة والجرح في الوش مفيهوش معلش

المحامي

هتنجز ولا اشوف حد تاني؟ا

**مشهد 20 (جديد) عربية ياسر/أمام الجريدة ن/د**

ياسر يتوقف بالعربية امام الجريدة ومعه ناهد وانجي

ياسر ويبدو عليه انه سمع كلام مهم من انجي

ياسر

انزلي انتي يا ناهد وانا هكمل مع انجي

ناهد بقلق على ياسر وكأنها لاتريده ان يكمل مع انجي بسبب قلقها عليه

ناهد

والشيفت ... وفهمي.... ايه انت عارف

ياسر

بقولك اطلعي خدي لي اذن النهارده كأني عندي شغل بره الجريدة ، يلا اتفضلي بدل ما تتأخري

ناهد

ماشي يا ياسر

انجي تنزل تجلس بجوار ياسر

ياسر

احكيلي تاني بقى بالراحة كده عشان شكلك كنتي بتحكي بالمختصر عشان ناهد. عايز اعرف هنتحرك على فين

انجي

بص يا ياسر كل اللي شوفتهم في الرؤية قالولي كلام سمعته قبل كده ما عدا واحد بس كان بيكلم حد تاني بيقوله الشيك ده عربون التحقيق بتاع المستشفى انت كنت قولتلي ان حوار المستفى الخيري بتاع حسن والتحقيق اللي طلبه مني فهمي كان وراه حد تقيل ممكن اعرف بالتفصيل عن الموضوع ده

**مشهد 21(جديد) المقهى ن/د**

ماهر يجلس على ترابيزه ويشرب شاي ويبدو عليه الضيق يأتي له الدجال

ماهر

حبك يعني تنزلني دلوقتي ايه خلاص مفيش ثقة اني هجيبلك الفلوس اللي قولت عليها امبارح ما تستنى اما اجيلك البيت بالليل بدل نقحة الشمس دي وكنت قولي اللي انت عايزه في التليفون الدجال

تليفون ايه يا اخويا مفيش تليفونات بينا تاني ورجلك تتقطع من عندي

ماهر

طيب كنت عايز تقول ايه

الدجال

دلوقتي اخوك بمشيئة الله بيشيل قضية دلوقتي هياخدله بالميت فيها 6 اشهر

ماهر

وايه يعني هتفرق في ايه ما هيخرج يرازينا تاني

الدجال

لا مهو مش هيخرج ولا هيشوف الشمس تاني

ماهر

ما انت قولت 6 اشهر

الدجال

ماهو روحه هتصعد الى بارئها قوام قوام من هناك

ماهر

لا اله الا الله هو انت مش امبارح قولتلي انه ما ينفعش ده يحصل وهو عند الحكومة

الدجال

انا قولت عند النيابة ، النيابة غير السجن ، دي زنزانه فيها 5 ولا حتى 10 لكن السجن 100 زنزانه بييجي 1000 مسجون سهل يتوه في الزحمه اللي هنعمله... فهمت ؟

ماهر ينظر له بقلق منه

ماهر

ابليس

الدجال

بتقول حاجة يا ماهر

**مشهد 22(جديد) مستشفى منة/ ممر المستشفى ن/د**

يوسف يجلس وحده مهموما ثم تأتي صفيه اللتى تنظر له نظرة بها تساؤل

صفية

مش ناوي ترجع لبنتك بقى .. ولا هتفضل بعيد .. وكل مدى تبعد اكتر .. انا عمرى ما هعرف اعوض مشاعر البنت بتبقى محتاجاها منك انت .. منة أولى بمشاعرك دي يابني ..مش هسمحلك تأذي حفيدتي زي ما أذيت بنتي .. عارفة ان من غير ما تقصد بس دلوقتي لا يا يوسف .. وخايفة عليك يابني من الخطفة اللي انت فيها .. ابعد عن الطريق اللي انت ماشي فيه ده انا صحيح مش عارفه حاجة لكن حاسه من اللي بشوفه وبسمعه

يوسف

من اللي بتشوفيه ولا اللي بتسمعيه من فريدة انا عارف انها ضاربة صحوبية معاكي ؟

حماته

ايا كان يا يوسف كفاية ذنب واحد في رقبتك

يوسف

ناظرا لها شاردا في كل ما تحكي عنه و يسمعها و يفهم و يقدر مشاعرها جيدا

يرن هاتفه على رقم ناهد ياخذ الهاتف ويبتعد عن حماته

قطع

**مشهد 23(جديد) الجريدة ن/د**

ناهد تتحدث في الهاتف

ناهد

يا يوسف انا مش راضية عن اللي بيحصل ومنة بدأت تضر بسببه

 ده غير اللي حصل لسيف ابني ده معناه ان اللي هي فيه ده مش بيأثر عليها لوحدها

يوسف

مش ممكن يكون كل ده مرتبط ببعضه يا ناهد يعني ايه علاقة ابنك وبنتي بإنجي

ناهد

يوه يا يوسف معرفش يعني هو ايه اللي احنا بنشوفه كلنا ده من ساعة ما هي دخلتنا الدايره دي

هو انت مش ممكن تكلمهم تشوف هما فين وتروح لهم

ص/ يوسف

لا انا هفضل مع منة مش عايز اسيبها في الوقت ده البنت تعبانة ومحتاجاني

ناهد

طيب يا يوسف لو عرفت حاجة هبقى اقولك

**مشهد 24 (جديد) مستشفى شاكر الخيري ن/خ**

لقطة عامة من الخارج سيارة ياسر تعبر من امامها تدخل شارع جانبي

**مشهد 25 (جديد) شارع جانبي بجوار مستشفى شاكر ن/د**

ياسر

اهي يا ستي دي مستشفى شاكر الراجل اللي قولتلك انه ورا موضوع فهمي والمستشفى الخيري ولسه مفتتح المستشفى دي من اسبوع بالظبط

انجي

طبعا بعد ما قفل مستشفى الدكتور حسن ببلاغاته الكيدية ومقالاته المدفوعة لفهمي وغيره

إنجي تصرخ فجأة

انجي

اقف .. اقف يا ياسر

تتوقف سيارة ياسر امام باب جانبي

انجي

اهو الباب اللي انا شوفته في الرؤية

انجي

استنى استنى

يجدان رجل يفتح الباب الجانبي ويخرج رجل معه ايس بوكس يسلمه لرجل اخر ويضع الصندوق في سيارته "نفس المشهد السابق الذي شاهدته انجي "في مشهد الرؤية

انجي

اهو يا ياسر

ياسر باندهاش

ده نفس اللي انتي حكيتيه بالظبط

انجي

شوفت بقى يا ياسر .. ده معناه ايه

ياسر

معناه ان كل اللي شوفتيه هيتحقق يا انجي زي ماده اتحقق

انجي

معرفش يا ياسر انا مش هسيب حاجة غير ما امشي وراها زي ما اتقالي في الرؤية

يفكر ياسر ويخرج لها التميمة

ياسر

خدي طيب التميمة دي خليها معاكي زي ما قالت سيجا طالما الدنيا مش مفهومة كده يبقى نعمل اللي قالته سيجا على الاقل لغاية اما نفهم ، لاننا حتى البوليس مش هنقدر نبلغ بحاجة لمجرد اتهامات مبنية على رؤية

انجي

بس بياخد بالاثباتات

ياسر

يعني ايه مش فاهم قصدك ايه

انجي

مفيش قدامنا غير اننا نخش جوه المستشفى

ياسر

لا طبعا انتي فاكره الموضوع بالسهولة دي احنا مش بنعمل تحقيق صحفي يا انجي

انجي

خلاص سيبني هنا وانا هتصرف ما لكش دعوة يا سيدي

ياسر

لا طبعا مش هسيبك استني طيب اما اشوف اخرتها معاكي

يفتح ياسر تابلوه السيارة ويخرج منها جراب قلم ويخرج منه القلم

ياسر

تصدقي انتي حظك حلو !

**مشهد 26(جديد) استقبال المستشفى ن/د**

يدخل ياسر وانجي والاستقبال مزدحم بالمرضى

انجي تتوجه بنظرها الى الباب السري وترى رجل امن

انجي

اهو انا قولتلك شوفت باب تاني ورا الباب ده

ياسر

طيب زي ما اتفقنا

تتحرك انجي ويتوجه ياسر الى رجل الامن ويفتعل خناقة معه ويمسك في خنافه

ياسر

طيب والله العظيم لربيك عشان تحترم نفسك تاني مره شغال حارس امن وانت حرامي فاكرني مش هعرف الاقيك

حارس الامن في حالة صدمة وذهول ولا يعرف ما سبب ضرب ياسر له

حارس الامن

فيه ايه .. فيه ايه .. انا عملت ايه

يتجمهر حولهم الناس في محاولة لفض الاشتباك

**مشهد 27(جديد) مستشفى شاكر ن/د**

تتسلل انجي الى الباب دون ان ينتبه لها احد وتدخل الممر نفس الممر الذي رأته في الرؤية ومنه الى سلم يوصل الى الاسفل ثم تجد في الطابق السفلي باب اخر مغلق نفس ما رأته في السابق

وتقف امامه تتلصص من نافذته الزجاجية على ما يجري يقف خلفه حارس امن تخفي نفسها من على جانب الباب

تجد امامها باب اخر لغرفة عمليات صغيرة تدخلها

**مشهد 28(جديد) مستشفى شاكر/غرفة عمليات ن/د**

 تجد رجل عجوز ممدد على سرير العمليات لنفس الرجل الذي رأته في الرؤية وانجي في حالة صدمة مما تراه لانه نفس الرؤية

الرجل

الحقيني .. الحقيني

الرجل

انا معرفش ايه اللي جابني هنا انا كان معايا واحد صاحبي معرفش راح فين

هيموتوني الحقيني يا بنتي

يأتي احدهم من الخلف ويحقن انجي فتسقط على الارض

**نهاية الحلقة الثالثة عشر**